## Odluka o izmjenama i dopunama Odluke o sadržaju i obliku isprave kojom se dokazuje status osigurane osobe Hrvatskog zavoda za zdravstveno osiguranje

### NN 140/1997 (29.12.1997.), Odluka o izmjenama i dopunama Odluke o sadržaju i obliku isprave kojom se dokazuje status osigurane osobe Hrvatskog zavoda za zdravstveno osiguranje

# HRVATSKI ZAVOD ZA ZDRAVSTVENO OSIGURANJE

Na osnovi članka 79. i 104. Zakona o zdravstvenom osiguranju ("Narodne
novine" broj 1/97 - pročišćeni tekst i 109/97) i članka 14. točke 8. Statuta
Hrvatskog zavoda za zdravstveno osiguranje ("Narodne novine" broj 1/94),
Upravno vijeće Hrvatskog zavoda za zdravstveno osiguranje na 36. sjednici,
održanoj 10. prosinca 1997. godine, donijelo je

## **ODLUKU**

### **O IZMJENAMA I DOPUNAMA ODLUKE O SADRŽAJU I OBLIKU ISPRAVE KOJOM SE DOKAZUJE STATUS OSIGURANE OSOBE HRVATSKOG ZAVODA ZA ZDRAVSTVENO OSIGURANJE**

Članak 1.

U Odluci o sadržaju i obliku isprave kojom se dokazuje status osigurane
osobe Hrvatskog zavoda za zdravstveno osiguranje ("Narodne novine" broj
57/94 - u daljnjem tekstu: Odluka) u članku 5. stavci 2. u podstavci prvoj,
umjesto teksta: "15-te", upisuje se brojka: "18", a u podstavci drugoj
umjesto brojke: "15" upisuje se brojka: "18."

Članak 2.

U članku 6. stavci 1. mijenjaju se točke 1., 2. i 3. i glase:

"1. djeci do navršene 18. godine života

2. umirovljenicima i članovima njihovih obitelji po njima osiguranima
koji su stariji od 65 godina života - trajno

3. drugim osobama - do 4. godine."

Iza stavke 1. dodaje se nova stavka 2. koja glasi:

"Rok valjanosti iskaznice iz stavke 1. točke 3. ovog članka utvrđuje
se:

- osobama iz članka 5. točke 1., 2., 3., 4., 5., 7., 8., 14., 15., 16.
i 17. Zakona o zdravstvenom osiguranju (u daljnjem tekstu: Zakon), u trajanju
4 godine, osim ako su zasnovali radni odnos na određeno vrijeme kada se
rok valjanosti iskaznice utvrđuje do roka navedenog u ugovoru o radu, a
ako rok nije naveden, u trajanju jedne godine

- osobama iz članka 5. točke 6., 11., 12., 13., 18., 19., 20. i 21.
Zakona, te osobama iz članka 10. i 12. Zakona u trajanju jedne godine

- osobama iz članka 11. Zakona u trajanju 6 mjeseci

- osobama iz članka 7. i 9. Zakona, te djeci osiguranika iz članka 8.
stavke 1. Zakona starijim od 18. godine života, ako su na redovnom školovanju
u trajanju 4 godine

- djeci osiguranika iz članka 8. stavke 6. trajno

- članovima obitelji osiguranika iz članka 6. Zakona u trajanju u kojem
je utvrđena valjanost iskaznice za osiguranika, ako ovom Odlukom nije drugačije
određeno

- članovima obitelji inozemnih osiguranika u zemljama s kojima je Republika
Hrvatska sklopila međudržavni ugovor, a koji imaju prebivalište u Republici
Hrvatskoj u trajanju 4 godine, osim za članove obitelji osoba osiguranih
u Francuskoj Republici u trajanju jedne godine

- članovima obitelji inozemnih osiguranika u zemljama s kojima Republika
Hrvatska nije sklopila međudržavni ugovor, ili njime nije riješeno pitanje
zdravstvene zaštite, a koji imaju prebivalište u Republici Hrvatskoj u
trajanju jedne godine

- strancima u Republici Hrvatskoj koji su osigurani u Zavodu na osnovi
Zakona o zdravstvenoj zaštiti stranaca u trajanju jedne godine".

U stavci 2. koja postaje stavka 3. iza brojke: "1." dodaje se tekst:
"i 2.".

U stavci 3. koja postaje stavka 4. iza brojke: "1" dodaje se tekst:
"i 2"

U stavci 4. koja postaje stavka 5. iza brojke: "1" dodaje se tekst:
"i 2"

Iza stavke 5. dodaje se nova stavka 6. koja glasi:

"Iznimno od odredbe stavke 2. podstavke 1. ovog članka iskaznica neće
biti izdana osobi koja je zasnovala radni odnos na određeno vrijeme u trajanju
kraćem od 3 mjeseca, te osobama iz članka 13. Zakona. Navedene osobe dokazuju
status osigurane osobe ovjerenom prijavom na zdravstveno osiguranje iz
članka 8. stavke 1. Odluke".

Članak 3.

Ako je prema ovoj Odluci rok valjanosti određen u trajanju kraćem od
4 godine, osiguranim osobama Zavoda kojima je prema odredbama Odluke Zavod
izdao iskaznicu na rok od 4 godine, vrijedeći rok valjanosti iskaznice
ostaje rok naveden u iskaznici, pod uvjetom iz odredbe članka 6. stavke
5. Odluke.

Članak 4.

Ova Odluka supa na snagu osmog dana nakon objave u "Narodnim novinama",
a primjenjuje se od 15. veljače 1998. godine.

Klasa: 025-04/97-01/129
Urbroj 338-01-04-97-1
Zagreb, 10. prosinca 1997.

Predsjednik
Upravnog vijeća Hrvatskog zavoda za zdravstveno osiguranje
**prim. dr. sc. Mate Ljubičić,** v. r.

Odluka, NN 140/1997-2009